Maroela Media spog nou met eie liedjie! - Plectrum
Oktober 7, 2019 Oktober 8, 2019 Plectrum
Nuus is, net soos musiek, iets wat nooit uit die mode gaan nie. Dit trek aandag, lok belangstelling en is altyd relevant. Daarom is dit net gepas dat 'n reusenuusbron, soos MAROELA MEDIA, wat Afrikaanssprekendes daagliks op hoogte hou van plaaslike en internasionale gebeure, bederf word met 'n liedjie wat vasvang hoe hierdie platform mense met mekaar verbind.
PLATTELANDERS, uit die pen van Muller Brandt en Mighael van der Walt, is geskep toe dié nuusreus op soek was na temamusiek vir hulle vervolgverhaal met dieselfde naam.
"Die klank moes eg Afrikaans wees, maar ook spreek tot 'n mark wat wyer is as net die platteland. Iets tong-in-die-kies, positief en vrolik, wat boeretrooskuiers en samesyn versinnebeeld," verduidelik Susan Lombaard, uitvoerende hoof van MAROELA MEDIA.
"Michael en Muller is albei baie talentvolle musikante wat graag saam werk. Hulle klank is eg Afrikaans en hulle het 'n goeie sin vir humor. Daarom was hulle die perfekte kunstenaars om dié liedjie se lirieke en musiek te hanteer en hulle stel beslis nie teleur nie."
Volgens die sangers, wat ook die liedjie vervaardig het, het hulle 'n tipiese prentjie probeer skep van hoe dinge op 'n plattelandse dorpie sou verloop – met die hoop dat almal wat al in 'n stadium op 'n kleindorpie gewoon (of gekuier) het, daarby aanklank sal vind.
Die eindresultaat is 'n opgewekte lekkerluister-dansnommertjie wat, met die gebruik van verskeie instrumente, soos die mondfluitjie, dit regkry om die wel en weë van die Afrikaanse gemeenskap perfek vas te vang. Dit herinner ook dat alhoewel die lewe gebeur en nuus nie altyd positief is nie, tragedie die Afrikaanse gemeenskap dikwels nader aan mekaar bring.
"Dis vir ons regtig 'n groot eer en voorreg om deel te wees van hierdie projek. Ons hou baie van MAROELA MEDIA se mense en dit waarvoor hulle staan, want ons deel ook hulle liefde vir Afrikaans, mense en die Here," sê Muller en Michael oor dié goue geleentheid wat hulle te beurt geval het.
"Ons albei werk hard om ons musiekloopbane te bevorder en hopelik sal die bekendstelling van dié lied help om ons te vestig as liedjieskrywers. Om meer liedjies te skryf is een van ons hoofmikpunte en ons is tans besig om te werk aan 'n paar nuwe idees."
PLATTELANDERS is op 3 Oktober 2019 op radiostasies landswyd vrygestel en is ook die temalied van MAROELA MEDIA se nuwe digitale inisiatief, Maroela-fontein, wat aan die einde van die jaar bekend gestel word en waar lesers as't ware kan deel word van dié digitale dorpie.
Muller put graag inspirasie uit die musiek van internasionale sterre soos Ed Sheeran, John Mayer, Bon Jovi en Chris Tomlin, en uit plaaslike kunstenaars soos Theuns Jordaan, Matthew Mole, Joshua na die Reën, Len Muller en Kaleidoskoop. Hy hoop om binnekort ook sy eie CD vry te stel, te gaan toer en vir ander kunstenaars musiek te skryf.
Nadat hy 'n talentkompetisie gewen het met een van sy oorspronklike liedjies, het hy 'n musiekgroep begin wat later opgebreek het soos wat die lewe met elkeen van hulle besiger geraak het. In 2016 het hy die groep, 'n Pel Van My, saam met Muller Brandt begin en begin sing by troues, feeste en funksies.
Die liedjie is vanaf 3 Oktober 2019 op Joox beskikbaar en binnekort op alle ander digitale platforms. Dit is ook reeds op Maroela se winkel, die Koöperasie by www.maroelawinkel.co.za beskikbaar, so as jy daarvan hou kan jy dit nou dadelik daar gaan aanskaf!